Касније се побунио око престола и Владислав, али је био поражен код Рудника и остатак живота је провео у Угарској. Одмах након преузимања власти Стефану Урошу III Дечанском је умрла жена Теодора. Од почетка његове владавине Дубровник и босански бан Степан II (IV) повели су рат да Србији отму Хум и полуострво Пељешац. Босански бан је успео отети Хум 1326. године. У то време, Урош III се оженио Маријом Палеолог. У Византији је дошло до грађанског рата, између Андроника II Палеолога и Андроника III Палеолога. Стефан Дечански је стао на страну Андроника II, али није вршио никакве битне војне операције, касније је рат добио Андроник III. Византијски цар Андроник III је склопио савез са Бугарском и 1330. године кренули су у рат против Србије, али српски краљеви Душан и Урош III пресрели су бугарску војску и победили је у бици код Велбужда 28. јуна 1330. године. После победе се састао са Бугарима и потписао мир, али да на бугарском престолу буду његова сестра Ана и њен син Јован. Тиме је показао да је Србија постала најмоћнија сила на Балканском полуострву. Византија је одустала од рата против Србије, а напала Бугарску. Српској властели није се свидело што нису напали Бугарску и добили више ратног плена и поседа. Стефан Душан почиње да постаје нелојалан и уз подршку властеле и у августу 1331. године диже побуну против краља. Стефан Урош III бива заробљен код Неродимља и пребачен у тамницу у Звечану, где је умро под неразјашњеним околностима 11. новембра 1331. године, а Стефан Душан се крунисао за краља 8. септембра 1331. године.